<document celex="IP-05-776" lang="hu">
    <p align="right">
      Brüsszel, 2005. június 22
    </p>
    <h1>
      <a name="Heading4" id="Heading4"></a><b>A cukorpiac reformja az uniós termelők hosszú</b> <b>távú versenyképességet eredményezi</b>
    </h1>
    <p>
      <b><i>Az Európai Bizottság ma nagyszabású reformot javasolt a cukor piacának közös szervezése terén. A változtatások növelni fogják az Unió cukorágazatának versenyképességét és piaci
      irányultságát, előmozdítják hosszú és életképes működését, ugyanakkor erősítik az EU tárgyalási pozícióját a világkereskedelmi tárgyalások jelenleg zajló fordulójában. A jelenlegi, 40 éve
      nagyjából változatlan rendszer a reform által korszerűbbé válik. Az új rendszer továbbra is biztosítja a fejlődő országok számára a kedvezményes piacrajtást Európa cukorpiacán, a világpiaci
      árnál jóval magasabb, vonzó áron. Az EU-ba hagyományosan cukrot exportáló afrikai, karibi és csendes-óceáni országok egy segítségnyújtási program előnyeit fogják élvezni, amit szintén ma
      fogadott el a Bizottság. A Bizottság reformjavaslata szerint két lépcsőben, összesen 39 %-kal kell csökkenteni a fehér cukor árát, a termelőket az árcsökkenés 60 %-áért termeléstől független
      kifizetésekkel lehet kártalanítani. A kifizetés feltétele a környezetvédelmi és területgazdálkodási előírások betartása, az összeget pedig a mezőgazdasági üzem egységes támogatásába vonják be.
      A javaslat tartalmazza továbbá a kevésbé versenyképes termelők ágazatváltásának ösztönzését célzó négy éves önkéntes szerkezetátalakítási rendszer bevezetését, valamint az intervenció
      megszüntetését. Az AKCS segítségnyújtási terv számára 2006-ra 40 millió euro áll rendelkezésre, amely megalapozza a további támogatásokat. A Bizottság reméli, hogy a Mezőgazdasági Tanács
      novemberben esedékes ülésén politikai megegyezés születik a javaslattal kapcsolatban.</i></b>
    </p>
    <p>
      „Nincs más lehetőség, mint a mélyreható reform.” – mondta Mariann Fischer Boel, mezőgazdasági és vidékfejlesztési biztos. „Könnyű volna ölbe tett kézzel ülni. Ez azonban az európai cukorágazat
      lassú és fájdalmas halálához vezetne. Meggyőződésem, hogy az Unió cukortermelőire versenyképes jövő vár, amennyiben időben és határozottan cselekszünk, hogy felkészítsük őket a közelgő
      kihívásokra. Hosszú távú, biztonságos, tervezhető jövőt és bőkezű szerkezetátalakítási támogatást kínálunk számukra annak ösztönzése érdekében, hogy a kevésbé versenyképes termelők elhagyják az
      ágazatot, de meg tudjanak birkózni a szerkezetváltás társadalmi és környezeti hatásaival. A fejlődő világban élő, hagyományos beszállítóink számára pedig kedvezményes piacrajutást biztosítunk.
      Piacunk sokuk számára továbbra is vonzó marad cukortermékeik eladása szempontjából.”
    </p>
    <p>
      Louis Michel, fejlesztési és humanitárius segítségnyújtásért felelős biztos hangsúlyozta: „Pontosan tudjuk, hogy az EU cukorpiacának reformja nagy kihívás elé állítja AKCS partnereinket. A
      javasolt segítségnyújtási program azonban zökkenőmentes átmenetet biztosít számukra a helyi fenntartható fejlődési stratégia keretein belül.”
    </p>
    <p>
      <b>A reform okai</b>
    </p>
    <p>
      A 2003-as és 2004-es KAP-reformokat követően eljött az ideje, hogy a cukorpiacot is felzárkóztassuk más ágazatokhoz. A cukorpiaci reform során egyaránt figyelembe kell venni a gazdálkodók
      jövedelmét, a fogyasztók érdekeit és a feldolgozóipar helyzetét. A reformnak meg kell erősítenie az unió cukoriparának versenyképességét, javítania kell piaci irányultságát, ugyanakkor az EU
      nemzetközi kötelezettségvállalásaival összhangban álló, fenntartható piaci egyensúlyt kell teremtenie. A Bizottság alaposan tanulmányozta a cukorpiacot, és a lehető legtöbb érdekelttel
      konzultált. Hatásvizsgálatai világosan kimutatták, hogy a helyzet változatlanul nem tartható fent. A reform nélkül drasztikusan csökkenteni kellett volna a kvóták számát, ami pont a leginkább
      versenyképes termelőket érintette volna a legkedvezőtlenebbül.
    </p>
    <p>
      Az európai termelőknek hosszú távú, biztos szabályozási környezetre van szükségük. A reformjavaslat 2014/2015-ig határozza meg az európai cukorágazat gazdasági és jogi kereteit, és nem
      tartalmaz felülvizsgálati záradékot. A Bizottság kétlépcsős árcsökkenést javasol, amit bőkezű szerkezetváltási támogatás kísér négy éven át. A szerkezetváltási támogatásnak három fő célja van:
      először is, hogy a kevésbé versenyképes termelők esetében támogassa az ágazat elhagyását, másodszor, hogy segítsen megbirkózni a cukorgyárak bezárásának társadalmi és környezeti hatásaival
      (szociális ellátás, átképzés, a gyárterület megfelelő környezeti állapotának helyreállítása), harmadszor, hogy anyagilag támogassa a leginkább érintett területeken új üzleti tevékenységek
      kialakulását az európai uniós strukturális és vidékfejlesztési alapokkal összhangban.
    </p>
    <p>
      <b>Segítségnyújtási program az AKCS-országok számára</b>
    </p>
    <p>
      Figyelemmel kell lenni azon fejlődő afrikai, karibi és csendes-óceáni országok szükségleteire, amelyek számára Európa hagyományosan döntő fontosságú piacot jelent. Európa a reformot követően
      vonzó piaca marad számos olyan országnak, amelynek az Unió piacához való hozzáférése a cukorról szóló jegyzőkönyv értelmében garantált.
    </p>
    <p>
      Mindazonáltal a Bizottság segítségnyújtási program bevezetését javasolja azon afrikai, karibi és csendes-óceáni országok számára, amelyek hosszú ideje exportálnak cukrot az EU-ba. Felismeri,
      hogy a reform nem csak az EU cukorrépa- és cukortermelőit állítja kihívás elé, hanem sok AKCS-ország beszállítót is. A különböző országokban előálló helyzetek sokfélesége miatt a Bizottság
      segítségnyújtási programja a társadalmi, gazdasági és környezetvédelmi intézkedések széles körét öleli fel.
    </p>
    <p>
      A cukorról szóló jegyzőkönyv értelmében 18 AKCS-ország exportál cukrot az EU-ba, és ennyit érint az EU-s piaci árak csökkentése. A Bizottság 2004. júliusi közleményében megfogalmazta az
      alkalmazkodás segítésére vonatkozó kötelezettségvállalását, amelyet az AKCS-országokkal folytatandó párbeszéd alapját képező januári cselekvési tervben fejtett ki.
    </p>
    <p>
      A Bizottság javasolja, hogy a segítségnyújtási programot már 2006 januárjától kezdjék el végrehajtani, hiszen ezen országok számára a sikeres alkalmazkodás esélyét a korai befektetések növelik
      legjobban. Mivel a szerkezetváltás és az ipar változatosabbá tétele bonyolult, folyamatos erőfeszítést igénylő folyamatok, a 2006-os segítségnyújtást egy nyolc éves terv keretébe kell
      beilleszteni. 2006-ra erre a célra 40 millió eurós költségvetés van előirányozva. 2007-2013 között további hosszú távú segítséget lehet biztosítani.
    </p>
    <p>
      A terv az AKCS-országok közötti különbségekből eredően a támogatások széles skáláját kínálja. Minden országban az érdekeltek által megállapított szükségletekhez lehet igazítani a támogatásokat,
      így azok egy hosszú távú, átfogó, fenntartható stratégiába illeszthetők. A segítségnyújtás módjainak kiválasztásakor különös figyelmet fordítottak a végrehajtás hatékonyságára.
    </p>
    <p>
      <b>Szemelvények az EU cukorágazatának reformjából</b>
    </p>
    <ul>
      <li>39 százalékos árcsökkentés két évre elosztva, 2006/2007-től kezdődően, a piaci egyensúly biztosítása érdekében.
      </li>
      <li>A termelők kártalanítása az árcsökkenés 60 %-ának megfelelő összegben. E támogatás integrálása a mezőgazdasági üzem egységes támogatásába, és a kifizetéseknek a környezetvédelmi és
      területgazdálkodási előírások betartásához való kötése.
      </li>
      <li>Az új rendszer, beleértve a cukorkvóta-rendszer kiterjesztését, 2014/2015-ig marad érvényben. Nincs felülvizsgálati záradék.
      </li>
      <li>Az „A” és „B” kvóták egyetlen kvótába való összevonása.
      </li>
      <li>Az intervenciós rendszer megszüntetése, az intervenciós ár helyettesítése egy referenciaárral.
      </li>
      <li>Magánraktározási rendszer bevezetése biztonsági hálóként arra az esetre, ha a piaci ár a referenciaár alá esne.
      </li>
      <li>Négy évre terjedő, önkéntes szerkezetváltási program az EU cukorgyárai, izoglükóz- és inzulinszirup-gyártói számára, amely a gyár bezárását és a kvóták visszaadását ösztönző folyamatosan
      csökkenő kifizetést, valamint a szerkezetváltás társadalmi és környezeti hatásainak mérséklését foglalja magában.
      </li>
      <li>A kifizetés mértéke 730 euro tonnánként az első év során, 625 euro tonnánként a második év során, 520 a harmadik és 420 az utolsó év során.
      </li>
      <li>Kiegészítő támogatás fizetése az első évben azon cukorrépa-termelők számára, akik szállítási jogokkal rendelkeznek a bezárt gyárakban.
      </li>
      <li>Mindkét kifizetést a kvóták jogosultjaira hárított, fokozatosan csökkenő mértékű járulék fedezi, mely három évig marad érvényben.
      </li>
      <li>A cukorrépa után – amennyiben nem élelmezési célra termesztik – legyen adható területpihentetési támogatás, valamint az energianövények után járó hektáronkénti 45 euro támogatás is.
      </li>
      <li>A jelenleg „C” cukrot termelő országokban a termelés bizonyos szintjének fenntartása érdekében 1 millió tonnával megnő a keret egy egyszeri kifizetés ellenében, ami megfelel az első év
      során egy tonnáért fizetendő szerkezetváltási támogatásnak.
      </li>
      <li>A vegyipar és a gyógyszeripar számára termelt cukor, valamint a bioetanol előállítására szánt cukor nem képezi részét a termelési kvótáknak.
      </li>
      <li>Az izoglükóz-kvóta 300 000 tonnával történő növelése a meglévő termelők esetében. Az emelést három éven keresztül, évi 100 000 tonnával hajtják végre.
      </li>
    </ul>
    <p>
      <a href="http://europa.eu.int/comm/agriculture/capreform/sugar/index_en.htm">http://europa.eu.int/comm/agriculture/capreform/sugar/index_en.htm</a>
    </p>
    <p>
      <a href="http://europa.eu.int/comm/mediatheque/photo/barroso/index_en.cfm?id=7187">http://europa.eu.int/comm/mediatheque/photo/barroso/index_en.cfm?id=7187</a>
    </p>
  </document>